runetrust/blame-folketinget-dk huggingface dataset:
Jan Køpke Christensen (FP), 1997-11-07:
Jeg siger ikke, at der gør det, men meget kunne tyde på det, for det er jo rigtigt, at vi ikke har nok læger herhjemme, og at der skal uddannes flere - det er vi enige med Enhedslisten i - men det kræver jo både tid og penge at uddanne flere læger, og desværre er situationen jo ikke til det i dag, og og derfor bliver vi altså nødt til at gøre, hvad vi kan, også ved at tillade patienterne at komme i behandling i udlandet.
Mette Abildgaard (KF), 2022-04-19:
Helt grundlæggende handler det jo om at give mennesker selvbestemmelse og give folk indflydelse på deres eget liv og på deres egen hverdag, og jeg anerkender, at det ikke en til en er det samme, og at man ikke nødvendigvis ville kunne dække det her hundrede procent ind under en klippekortsordning.
Mattias Tesfaye (S), 2019-02-21:
Men det, der i virkeligheden er den største essens af det, er, at flygtninge bliver mødt med mere ærlighed af de danske myndigheder, som fra starten mere ærligt fortæller dem: Formålet med dit ophold i Danmark er midlertidighed, det kan godt være, at konflikten tager lang tid, og så kan du godt få mulighed for at være her permanent.
Mogens Jensen (S), 2008-04-24:
Så kan jeg kun sige, at jeg måske synes, det er lidt skuffende, at Dansk Folkeparti ikke i langt højere grad engagerer sig i en sag, som jeg jo også synes må være vigtig for et parti som Dansk Folkeparti, nemlig hvordan vi får fat i de sidste, den tredjedel af danskerne, der har det allersværest, på kulturområdet.
Mai Mercado (KF), 2022-04-20:
Jeg må sige, at jeg blev lidt forvirret af ministerens indlæg, for på den ene side siger hun, at hun gerne vil omfavne e-sport, og at hun synes, det er vigtigt, men på den anden side er der ikke sådan rigtig tale om sport, medmindre det bliver dyrket i en håndboldhal eller i hvert fald er et fysisk fællesskab, må man forstå.
Jens Peter Vernersen (S), 2006-04-27:
Hvad for det andet angår de besparelser, der hen over årene, altså tilbage fra da regeringen startede, har fundet sted, er det jo besparelser, der i det væsentlige har været på f.eks. laboratorieområdet, fordi den socialdemokratiske regering besluttede, at der skulle være færre mikrobiologiske prøver, og det er besparelser på administrationen.
Søren Egge Rasmussen (EL), 2017-10-05:
Jeg vil godt høre: Er det ikke korrekt, at der i aftalen ikke ligger noget om, eksakt hvad den her ekstra indtægt på ca. 1 mia. kr. skal øremærkes til, og at det ser ud, som om regeringen har en hel anden kurs, sådan at man skal bruge ekstra penge på bredere motorveje og billigere biler og mulighed for at komme billigere over Storebæltsbroen, samtidig med at DSB nedskæres?
Peter Skaarup (DF), 2001-03-22:
Det kan godt være, man havde nogle betænkeligheder ved den praktiske udformning, men princippet om at betragte de lande som sikre havde jeg håbet, at man bakkede op om, således at man kunne afvise asylansøgere derfra som umiddelbart grundløse. Jeg havde også håbet, må jeg sige, at Venstre og De Konservative utvetydigt ville bakke forslaget op.
Peter Skaarup (DF), 1998-11-19:
Det vil sige, at der måske kommer til at gå næsten 2 år, inden det arbejde bliver færdigt, og inden der kommer et lovforslag fra regeringen - hvis det overhovedet kommer - og det vil igen sige, at den reaktionshastighed, Folketinget har over for problemet, netop bliver 2 år, som hr. Jann Sjursen siger, hvor den over for økonomiske og andre problemer måske er 1 måned eller 14 dage.
Jens Peter Vernersen (S), 1999-12-14:
Lad mig sige specielt om det her, der jo vedrører både uddannelsesmuligheder, rejsemontører og fratrædelsesgodtgørelse, at der har vi jo det billede, vi har set gang på gang her i Folketinget: Når regningen skal betales, og den er altså på 250 mio. kr., for at sikre disse arbejdsgiverbetalte ydelser til uddannelser og forbedrede rejsegodtgørelser, så siger Venstre nej, og Det Konservative Folkeparti siger nej.
Johs. Poulsen (RV), 2009-04-24:
Men jeg kan da også godt forstå, at de kommuner, som er i tilbagegang, måske fordi de ligger geografisk uhensigtsmæssigt, fordi de ikke er i nærheden af metropoler og lignende, kan have ganske store vanskeligheder ved at tilpasse deres økonomi til et faldende befolkningstal.
Brian Mikkelsen (KF), 2009-02-19:
F.eks. gennemførte Københavns Fængsler i 2007 en større renovering af besøgsfaciliteterne i Vestre Fængsel og i Blegdamsvejens Fængsel, og der har været taget særlige hensyn til børnene i forhold til indretning, legetøj m.v.
Trine Bramsen (S), 2015-11-13:
De ubesvarede spørgsmål er mange, og over sommeren er behovet for kommissionens arbejde blevet aktualiseret yderligere, ikke mindst da det, som jeg nævnte, i Politiken gennem lækkede dokumenter kom frem, at daværende statsminister, Anders Fogh Rasmussen, ifølge et klassificeret notat fra statsministeren allerede i marts 2002, altså 1 år før Irakkrigens begyndelse, drøftede en mulig invasion af Irak med den amerikanske viceforsvarsminister.
Liselott Blixt (DF), 2021-10-14:
Det er vigtigt med harmonisering af forskelle i byggeregler til gavn for den grønne omstilling, og det er afgørende for sprogforståelsen på tværs af grænserne i navnlig den skandinavisktalende del af Norden, at vi får fri adgang til hinandens public service-indhold.
Ole Birk Olesen (LA), 2013-11-26:
Det er et af de goder, som opnås ved at genindføre omkostningsgodtgørelsen på det her område, at virksomheder nu igen kan se frem til, at de bør føre skattesager, som de forventer at vinde, også selv om gevinsten for virksomhederne i sig selv er mindre end den omkostning, som skal betales for at føre sagen.
Lotte Bundsgaard (S), 2004-02-17:
For det første har vi, modsat socialministeren, fremsat et forslag, som er fuldt finansieret, om, at det maksimalt skal koste 1.000 kr. at få sit barn passet i en daginstitution, og vicestatsministeren ved helt sikkert også, at det ikke passer, at det er børnefamilierne, der skal betale det hele.
Jørgen Arbo-Bæhr (EL), 2005-11-10:
En række undersøgelser de seneste år har påvist, at danskernes arbejdsmotivation er helt i top, at næsten alle danskere ville være glade for at arbejde, selv om de ikke havde brug for pengene, og at danskere generelt betegner sig selv som lykkelige – faktisk det lykkeligste folkefærd i verden.
Kasper Sand Kjær (S), 2021-10-26:
Der er vel, kan man vel godt tillade sig at sige, relativt mange tekniske detaljer i det her lovforslag, og jeg vil ikke sådan gå dem alle sammen slavisk igennem, men bare sige, at det, vi jo helt overordnet behandler her, er at justere forbrugeraftalelovens anvendelsesområder, så det fremgår klart, at loven gælder, også når forbrugere betaler for digitale tjenester med deres personoplysninger eller deres data.
Klaus Kjær (DF), 1999-11-02:
Lempelsen består i, at kraftvarmeværkerne til en vis grænse kan vælge at betale afgift af den gasmængde, der efter gaskontrakterne går til varmefremstilling, og for et gennemsnitligt gasbaseret kraftvarmeværk medfører lempelsen, at afgiften nedsættes med ca. 250 kr. for en varmekunde i et typisk parcelhus.
Sikandar Siddique (FG), 2022-02-02:
Jeg vil så afslutningsvis spørge ministeren: Vil regeringen støtte et forslag om en flygtningepolitik, som lever op til FN's flygtningekonvention, der giver flygtninge ret til ikke at blive sendt tilbage til krig eller forfølgelse, eller insisterer regeringen på, at man skal kunne sende flygtninge tilbage til giftangreb, kemiske angreb og tortur
Eyvind Vesselbo (V), 2014-06-11:
Egentlig burde man bare sige, at det er et rigtig godt forslag, som her og nu får et samlet flertal i Folketinget, for det, der er vigtigt, er, at de børn, som lever i familier, hvor der er nogle alkoholproblemer, som påvirker børnene, nu får en sikkerhed for, når vi får lavet det her lovforslag, at de får hjælp.
Karen Jespersen (V), 1999-03-04:
Det andet, jeg også gerne vil gøre opmærksom på, er, at en række af de projekter kun har kunnet lade sig gøre, fordi man har haft frivilligt socialt arbejde, først og fremmest en institution som KFUK. Og nogle af de initiaver, der er kommet i gang, er jo netop KFUK's sociale arbejde, først og fremmest er Reden på Vesterbro i København jo meget kendt, hvor det er et tilbud til nogle af de allerdårligst stillede prostituerede, hvor man har både rådgivning og et værested, et sted, man kan komme, ja, et dagtilbud eller et tilbud døgnet rundt, et nathjem, hvor prostituerede uden overnatningsmuligheder kan være.
Naser Khader (KF), 2016-12-08:
Derfor er jeg også glad for, at udenrigsministeren agter at bruge sin diplomatiske position til at rejse menneskerettighedsspørgsmålet, når han besøger de lande, der har problemer med at efterleve menneskerettighederne, for vi skal nemlig ikke respektere kulturer, religioner og stater, der undertrykker frihedsrettighederne.
Karen Hækkerup (S), 2008-12-19:
Ja, det er klart, at jeg bliver nødt til at gå på talerstolen, når fru Pia Kjærsgaard nævner mit navn og nævner, at jeg har sagt, at Socialdemokraterne støttede, at der skulle ske ændringer i forholdene for dem, der er på tålt ophold.
Kristian Thulesen Dahl (DF), 2003-12-12:
Når man nu ved, at ledigheden desværre er stigende, hvorfor ændrer man så reglerne pr. 1. maj næste år, så det nu bliver arbejdsgiveren suverænt, der afgør, om man hellere vil have polakken, selv om vi kan anvise kvalificeret arbejdskraft til det pågældende job her i Danmark?
Marlene Harpsøe (DF), 2010-05-27:
Jeg husker også, at jeg for nogen tid siden besøgte en gymnasieklasse på Rungsted Gymnasium i Nordsjælland, hvor jeg bl.a. kom ind på og fortalte om, at der rent faktisk eksisterer steder i Danmark, dyrebordeller, hvor man kan komme ind og købe sig til seksuelt samkvem med dyr.
Julie Skovsby (S), 2009-12-03:
Det, at man sammentænker forskellige initiativer, og at man ser på, hvilke effekter de forskellige tiltag har, hvordan de effekter arbejder sammen, om der er noget, der virker i den modsatte retning, og noget, der igen går i den gale retning, hvordan ting virker sammen – altså en national handlingsplan, som koordinerer – mener man er bureaukrati.
Sophie Løhde (V), 2012-05-03:
Det er jo også derfor, at det, der er det helt afgørende i forhold til det her område, er, at dem, der medvirker som forsøgspersoner, er dem, hvis rettigheder skal sikres – ikke mindst i forhold til fyldestgørende information og oplysning – sådan at man også som forsøgsperson er fuldstændig med på, hvad det er, man siger ja til ved samtykke til deltagelse.
Christian Friis Bach (RV), 2023-02-28:
Det handler også om digital kommunikation i kriminalretsplejen, afsigelse af straksdomme, bøder på stedet, udeblivelsesdomme, den pligtige afgangsalder for tjenestemandsansatte jurister og dommere og en modernisering og styrkelse af arve- og skiftesagsbehandling.
Jakob Axel Nielsen (KF), 2009-12-03:
Og nu er jeg også gammel skatteordfører, så derfor kan jeg ikke lade være med at sige: Ja, vi giver skattelettelser, for det er regeringens opfattelse, at skattelettelser medvirker til, at der rent faktisk kommer flere penge i statskassen, fordi de giver en generelt større aktivitet.
Karen Hækkerup (S), 2013-05-03:
Den ændring og den strukturændring, vi laver, er jo sådan set en meget gennemgribende reform, som skal sørge for lige præcis det, som også spørgeren har interesse i, altså sørge for, at borgerne oplever, at de får den korrekte afgørelse i første instans, og at de, hvis de føler, de nødtvunget må gå ud ad klagevejen, så også vil få en hurtigere sagsbehandling.
Søren Søndergaard (EL), 2004-05-12:
Jeg vil bare afslutte det tidligere spørgsmål ved at sige, at jeg er fuldstændig rystet over, at statsministeren går i salen for at svare på spørgsmål om denne her slags ting uden at være informeret af sine embedsmænd om den seneste udvikling. Jeg ved ikke, hvordan man bedst kan beskrive det, men jeg synes, det er højst forbløffende.
Line Barfod (EL), 2009-11-19:
Det gør man altså ikke ved at give flere penge til folk, der i forvejen har masser af penge; folk, der så kan bruge dem til bare at spare noget mere op eller betale ned på den store gæld, som de har, fordi deres bolig har været overbelånt, eller kan bruge dem til rødvin fra udlandet, til udlandsrejser eller andet.
Elisabeth Geday (RV), 2006-12-01:
Vi har ambitioner, vi viser vilje, vi vil oprette måltidsordninger på samtlige skoler og daginstitutioner i Danmark, vi vil i første omgang afsætte tre gange 200 mio. kr. til at gennemføre det, og vi vil skaffe pengene ved at lade forældrene betale det, de altid har betalt for at have deres børn i vuggestue og SFO.
Poul Nyrup Rasmussen (S), 1998-03-25:
Den drejer sig også om det næste store ryk: Et samfund, der er reformeret og fornyet økonomisk og miljømæssigt, et samfund med langt flere valgmuligheder for den enkelte, et samfund, hvor den personlige frihed er ægte og reel, fordi den er båret af et stærkt og velfungerende fællesskab, og et Danmark, hvor velfærdssamfundets vitalitet er sikret - ikke formelt i centralistisk lovgivning, men i et bredt samarbejde, hvor alle mennesker er med.
Pia Gjellerup (S), 1998-06-03:
Regeringen fremlagde sidste år sin forbrugerpolitiske strategi for Folketinget, og som opfølgning blev der afsat 20 mio. kr. på finansloven for 1998 og følgende år, beløb, som i øjeblikket er ved at blive udmøntet i Folketinget.
Poul Nødgaard (DF), 2003-03-25:
og vil også gerne gøre det her fra Folketingets talerstol, at når jeg har hørt ministeren ved diverse møder udtale, hvis der har været et eller andet, at det må afvente, hvad Strukturkommissionen når frem til, så står jeg lidt uforstående over for, selv om der selvfølgelig er en vis saglig begrundelse for det, at man pludselig skal centralisere tilsynsrådene. At amtsrådsmedlemmerne kommer ud af tilsynsrådene, giver ikke Dansk Folkeparti nogen problemer overhovedet.
Aaja Chemnitz Larsen (IA), 2016-01-19:
Jeg så jo gerne, at man ikke bare trak på de sparsomme ressourcer, som der er ude i kommunerne, som er et grønlandsk ansvar, men at man også tog ansvaret på sig fra dansk side og var med til at sikre, at konfliktmægling blev en reel mulighed alle steder i Grønland.
Christian Rabjerg Madsen (S), 2021-12-22:
Men det er rigtigt nok, at vi også gerne deltager i den videre drøftelse om, hvordan vi skal finansiere det her område, for vi er enige om – og jeg håber også, at Venstre vil tage den enighed med ind til bordet – at det er nødvendigt, at vi finansierer vores uddannelser i tyndtbefolkede områder.
Line Barfod (EL), 2002-12-11:
Fra Enhedslistens side har vi allerede ved første- og ved andenbehandlingen fremhævet alle de stramninger og forringelser, som er resultatet af arbejdsmarkedsforliget, og som for en stor dels vedkommende er udmøntet i de tre lovforslag, L 60, L 61 og L 62, som vi behandler i dag.
Pia Kjærsgaard (DF), 2023-05-30:
Altså, jeg husker den kamp helt tilbage fra dengang, hvor fru Birthe Rønn Hornbech måtte kalde daværende statsminister Anders Fogh Rasmussen hjem fra Frankrig i en sommerferieperiode for at prøve at tilrettevise mig, der havde sagt, at vi skulle ændre konventionerne.
Ole Stavad (S), 2004-12-15:
Jeg lyttede med interesse til den debat, der var mellem hr. Thulesen Dahl og fru Pia Kjærsgaard på den ene side og den socialdemokratiske finanspolitiske ordfører, hr. Nicolai Wammen, på den anden side om, at både hr. Thulesen Dahl og fru Pia Kjærsgaard havde fortrudt, at de var imod de ændringer i selskabsbeskatningen, som blev foreslået tilbage i 1998.
Per Dalgaard (DF), 2004-12-01:
Men det handler om nogle mennesker, som mere eller mindre bevidst snyder toldvæsenet og skattevæsenet og gør sig skyldige i socialt bedrageri for millioner, og de sidder så bare på deres flade og venter i 5 år, og så falder det væk, og så sker der dem ingenting.
Sophie Løhde (V), 2016-10-12:
Og i forhold til debatten om neutrale pakker tillader jeg mig blot at sætte spørgsmålstegn ved, hvad det er for en effekt, som det måtte have, hvis den allernederste del af en cigaretpakke blev hvid, grøn eller blå. Vi har jo strammet lovgivningen på det her område, og vi har som regering fået vedtaget et lovforslag, som har øget størrelsen af advarselsmærkaterne på både bagsiden og forsiden af cigaretpakken til nu at skulle fylde 65 pct. af pakken.
Margrete Auken (SF), 2003-11-07:
Men jeg synes, det er lidt skræmmende, at vi pludselig igen får banket os tilbage til den fortvivlende situation, vi havde i Osloprocessen, hvor man netop satte en svag part og en stærk part sammen - for som hr. Søren Søndergaard siger, er der ikke balance - og siger: Nu forhandler I.
Eigil Andersen (SF), 2013-11-22:
Men det konkrete er jo, at vi nu står over for et lovforslag – ligesom vi har gjort det ved tidligere forlængelser af den ydelse, man kan få som arbejdsløs – som går i retning af, at man i hvert fald midlertidigt kan få en ydelse, så man ikke bliver skubbet ud over kanten, hvilket ville være konsekvensen af det forlig, som Dansk Folkeparti deltog i, og som forkortede dagpengeperioden.
Jørn Jespersen (SF), 2002-10-09:
Jeg vil gerne spørge miljøministeren, om han ikke kan bekræfte, at der allerede under midtvejsevalueringen af Vandmiljøplan II for 2 år siden var en diskussion i forligskredsen om at øge målsætningen for at reducere udvaskningen af kvælstof, fordi der på det tidspunkt var en erkendelse af, at de hidtil vedtagne planer ikke var tilstrækkelige til at forhindre iltsvind.
Marlene Harpsøe (DF), 2011-05-19:
Vi har jo bl.a. i Dansk Folkeparti været med til at skærpe lovgivningen omkring udvisningsdomme, og det betyder, at man f.eks. for et simpelt overfald kan blive udvist af Danmark, og det betyder også, at hvis man f.eks. udøver hadkriminalitet i form af et voldeligt overfald mod en homoseksuel eller en jøde eller andre på grund af vedkommendes seksualitet, hudfarve eller lignende, ja, så kan man altså blive udvist af Danmark, hvis man ikke er dansk statsborger.
Pia Kristensen (DF), 2004-01-15:
Da vi behandlede beslutningsforslag nr. B 18, som S fremsatte i sidste uge, sagde vi nej til at afskaffe grundtakstmodellen, fordi vi godt er klar over, at så stor en reform er et kæmpe apparat at sætte i gang, og det skal selvfølgelig også have en indkøringstid.
Birthe Skaarup (DF), 2000-11-22:
Ja, det er da rigtigt nok, nu er vi afhængige af EU, og det er jo beklageligt, men Dansk Folkepartis politik nu er sådan, at vi vil have styr på det her område, vi vil have, at forbrugerne skal vide, hvad det handler om: at når man tager en mundfuld røg for første gang, skal man vide, at der er stoffer i, der gør én afhængig. Men jeg kan kun sige tak, fordi man har taget imod det.
Henrik Dam Kristensen (S), 1999-11-30:
Til fru Annie Lunde Hansen vil jeg gerne sige, at jeg er meget enig i, at tingene hænger sammen, og at der er nogle ting, som det er nødvendigt at jeg tager mig af ovre fra Fødevareministeriet, og som ligger helt i naturlig forlængelse af lovgivningen her. Men der er andre ministerier, som også skal på banen, og som kommer på banen i forhold til hele landdistriktsudviklingen.
Jacob Buksti (S), 2000-04-13:
Jeg er bekendt med Kommissionens foreløbige udkast, som viser, at bilister har meget svært ved at overholde hastighedsgrænserne, og på den baggrund konkluderes det, at det afgørende er at få sænket hastighederne på de danske hovedlandeveje, landeveje og veje i byer.
Jane Heitmann (V), 2018-05-09:
Jeg er klar over, at der med ændringerne også følger en regning, som skal betales, og den er i størrelsesordenen lidt under 5 mio. kr., og vi har naturligvis en opgave i i fællesskab at sikre finansiering, som skal håndteres, når vi har det fulde overblik over det endelige registrerings- og gebyrniveau.
Sofie Carsten Nielsen (RV), 2012-05-25:
Jeg vil også gerne starte med at takke Liberal Alliance i hvert fald for at besinde sig og ikke foreslå komplet nedlæggelse af Europaudvalget, men blot en nedlæggelse af Europaudvalgets vigtigste arbejde, nemlig afgivelse af forhandlingsmandaterne til regeringen.
Klaus Hækkerup (S), 2010-06-03:
Ved at vi kører det system, som man kalder et funded system, undgår vi et fremtidigt pres på skattetrykket, mens man i andre lande som Italien og Frankrig kører et andet system, et pay as you go-system, hvor der, fordi befolkningen bliver ældre og ældre, vil komme et ganske stort pres på deres skattetryk.
Torsten Gejl (ALT), 2024-01-31:
Hvis ikke lige det er til det her valg, vil ordføreren måske så kigge på at blive klogere til kommunalvalget og lave et forsøg, hvor vi ser på, om det, at vi beriger de unge med viden om demokratiet i skolen før sådan et valg, kan være med til at inspirere demokratiet og måske også være med til at få de unge så meget ind i kampen, at vi måske kan få modvirket nogle af de her store tillidssvigt?
Lissa Mathiasen (S), 2002-03-21:
Mit bud er, at når vi når august-september, vil vi se ministeren, ligesom vi har set adskillige tidligere boligministre, blive bedt om at fremskaffe nogle flere ungdomsboliger lige nøjagtig dér, hvor presset er størst og uddannelserne starter. Man vælger altså fra ministerens side at sige, at den buffer ønsker vi ikke at bevare, og jeg kan kun sige, at vi er glade for, at det er ministeren, der har det ansvar, for vi ønsker ikke at påtage os det.
Mette Frederiksen (S), 2020-06-16:
Vi har en ansættelse som forsvarsattaché, og så er der et ønske, som vi fra regeringens side i øvrigt bifalder, nemlig at Hans Kongelige Højhed Prins Joachim fortsat varetager en række opgaver for det danske kongehus og dermed for Danmark og det danske folk, og det synes vi er en utrolig god beslutning, som vi ønsker at bakke op om.
Flemming Damgaard Larsen (V), 2013-12-11:
For det er jo således, at internettet i dag er meget afgørende for, at man kan have en aktiv, tryg og sammenhængende hverdag – tryg, fordi vi skal kunne komme hurtigt i kontakt med hinanden, hvis vi har brug for hjælp; sammenhængende, fordi mobil og bredbånd både fungerer som indgang til kommunen, f.eks. i forhold til selvbetjening, men også er afgørende for børn og unges læring og socialt netværk på tværs af landet og kommunerne; og aktiv, fordi kontakt mellem mennesker styrker muligheden for aktivitet, planlægning og netværk.
Brian Mikkelsen (KF), 2002-04-11:
Om det er musikken, som Kristeligt Folkepartis ordfører var inde på her til sidst, eller det er filmen, eller det er litteraturen, eller det er teatret, så tager vi diskussionen og prøver at se, om vi kan finde et fælles fodslag, så der bliver ført en fornuftig kulturpolitik i Danmark.
Jørgen Arbo-Bæhr (EL), 2006-11-17:
Faktisk er et af de helt afgørende problemer i dag, at der bredt inden for erhvervsuddannelserne sker et stort frafald, bl.a. på den baggrund at en række af dem, der starter på erhvervsuddannelserne, har meget svært ved at have tilstrækkelige boglige forudsætninger for at kunne opfylde de krav, der bliver stillet for at få en erhvervsuddannelse i dag.
Leif Lahn Jensen (S), 2013-12-17:
Altså, jeg tror udmærket godt, man kan læse i lovforslaget, at vi holder fast i den dagpengereform, der er nu, at vi derimod i forhold til det, som den tidligere regering gjorde, indfaser den på en god og human måde, og at vi også bagefter vil diskutere med alle, hvad det så er, vi skal i fremtiden.
Jan E. Jørgensen (V), 2025-05-21:
Se, Folketingets forretningsorden forbyder vistnok, at vi må bryde ud i sang, men hvis vi måtte, og hvis vi sang den her »Lars Boje har fødselsdag, og det har han jo, og det er i dag«, hvilke tre instrumenter ville hr. Lars Boje Mathiesen så vælge?
Mette Frederiksen (S), 2021-03-24:
Jeg vil glæde mig over, at vi nu har en bred politisk rammeaftale for den fortsatte håndtering af corona, hvor lokale, effektive nedlukninger indgår, og det kræver selvfølgelig, at man både lokalt, kommunalt og fra myndighedsside får truffet de beslutninger, der skal træffes, sådan at den nødvendige aktivitetsnedgang sikres.
Mette Thiesen (DF), 2024-05-16:
Så jeg vil egentlig bare komme med en opfordring til, at man gør det i langt højere grad, og at man også opfordrer til at, hvad skal man sige, stå fast på, at man selvfølgelig skal overholde den vejledning, der allerede er der i dag, altså at man skal inddrage pårørende.